ลุ้นบ้าน2ล.ดอก0%
‘วิรุฬ’แย้มให้ธอส.ศึกษาทางปฏิบัติแบไต๋ให้เฉพาะเขตกทม.-ปริมณฑล
17 พ.ค. 2555

‘วิรุฬ’แย้มให้ธอส.ศึกษาทางปฏิบัติแบไต๋ให้เฉพาะเขตกทม.-ปริมณฑล
คลังเล็งขยายวงเงินบ้านหลังแรก 0% เป็น 2 ล้านบาท เน้นเฉพาะคนที่ซื้อบ้านใน กทม.และปริมณฑล
นายวิรุฬ เตชะไพบูลย์ รมช.คลัง เปิดเผยว่า มีแนวคิดเรื่องการปรับเงื่อนไขโครงการบ้านหลังแรก 0% นาน 3 ปี จากที่ให้กู้สูงสุดต่อรายได้ไม่เกิน 1 ล้านบาท จะให้เพิ่มเป็น 2 ล้านบาท สำหรับผู้ที่ซื้อบ้านหลังแรกในเขตกรุงเทพมหานคร (กทม.) และปริมณฑล เพื่อให้เหมาะสมกับราคาซื้อขายบ้านในปัจจุบัน และช่วยให้มีกลุ่มคนที่ได้ประโยชน์มากขึ้น ส่วนคนที่ต้องการซื้อบ้านหลังแรกในต่างจังหวัดยังคงให้กู้สูงสุดต่อรายได้ไม่เกิน 1 ล้านบาทตามเดิม 
นอกจากนี้ ยังให้พิจารณาเป็นแพ็กเกจร่วมกับการให้ใช้สมุดบัญชีเงินฝากมาซื้อบ้านได้ และโมเดลลอนดอนที่จะใช้กับธนาคารอิสลามฯ แต่ยังต้องรอผลการศึกษาจาก ธอส. ว่าคนในพื้นที่เหล่านั้นมีความต้องการบ้านหลังแรกจริงหรือไม่ เป็นจำนวนเท่าไหร่ เพราะเท่าที่ทราบมีโครงการใหม่และดีขึ้นเป็นจำนวนมาก แต่มีผู้เข้าจองในโครงการเหล่านี้ไม่มาก
รมช.คลัง กล่าวว่า ทางกระทรวงการคลังไม่ได้กำหนดระยะเวลาที่ชัดเจนว่า ธอส.จะต้องนำเสนอเมื่อไหร่ แต่ก็พยายามเร่งอยู่ 
สำหรับโครงการบ้านไร้สลิปที่เน้นปล่อยกู้ให้ซื้อบ้านสำหรับผู้มีอาชีพอิสระ ได้กำหนดเงื่อนไขเบื้องต้นว่า ผู้กู้ต้องเป็นผู้ที่มีการออมเงินหรือหลักฐานการฝากเงินอย่างต่อเนื่องกับ ธอส.ไม่น้อยกว่า 3-6 เดือน เพื่อนำมาเป็นหลักประกันในการขอสินเชื่อ 
แหล่งข่าวจากกรรมการ ธอส. เปิดเผยว่า ได้หารือกับนายวิรุฬถึงแนวทางที่จะให้ธนาคารขยายเวลาโครงการบ้านหลังแรกที่ให้สินเชื่อบ้าน 0% ออกไปเป็นเวลา 3 ปี และจะสิ้นสุดการใช้สิทธิภายในปีนี้ออกไปอย่างน้อยอีก 1 ปี เนื่องจากที่ผ่านมายังมีผู้มาเข้าร่วมโครงการจำนวนน้อย 
นอกจากนี้ ยังพิจารณาขยายมูลค่าของบ้านที่จะเข้าโครงการเป็น 2 ล้านบาท จากเดิมที่ให้ไว้ 1 ล้านบาท เนื่องจากราคาบ้านมีการปรับราคา และเพื่อให้ประชาชนสามารถซื้อบ้านที่มีราคาและคุณภาพสูงขึ้นมาเข้าร่วมโครงการได้
สำหรับการขยายมูลค่าของบ้านเป็น 2 ล้านบาท ยังมีการพิจารณาเพิ่มเติมว่าจะคิดมูลค่าบ้านไม่เกิน 2 ล้านบาท หรือว่าให้ขอสินเชื่อได้ไม่เกิน 2 ล้านบาท โดยราคาบ้านจะเป็นเท่าไรก็ได้ เพราะพบว่าคนที่ซื้อบ้านหลังแรกจำนวนมากที่ซื้อบ้านราคาเกินเงื่อนไข แต่วงเงินที่ต้องการสินเชื่อจริงจะต้องไม่เกินที่กำหนดไว้ 2 ล้านบาท